Vejdirektoratets reparationsplaner for Aggersundbroen har mødt massiv kritik, da flere landmænd og maskinstationer forudser, at det vil give store trafikale problemer, når de store og langsomme køretøjer bliver nød til at køre en omvej over Aalborg, når de skal krydse fjorden. Reparationsarbejdet vil tilmed stå på i sommerhalvåret, hvor de tunge og langsomme køretøjer har mest at se til. - Det er så uheldigt placeret, så uheldigt planlag, som det overhovedet kan være. Vi har slet ikke fået noget af vide, og har slet ikke har mulighed for at planlægge noget, siger borgmester i Vesthimmerlands Kommune Knud Kristensen. Derfor har han i dag taget kontakt til transportministeriet, hvor han har fortalt om sin bekymring og utilfredshed med den dårlige planlægning. Problemerne kunne ifølge Knud Kristensen være undgået ved noget så enkelt som at flytte reparationsarbejdet til vinterhalvåret og at arbejdet begrænses til at foregå i de sene aften- og nattetimer. Knud Kristensen er blevet lovet svar fra ministeriet senere fredag.

Referat:
Knud Kristensen givet transportministeren besked om sin utilfredshed med planerne for Aggersundbroen.